《秋日閒居十首 其三》
宋代·张侃

我志甘锄园，汲水敢言倦。拟种百尺松，终宵风雨战。

土脉分瘠肥，秉性有后先。蔚然三寸长，荆棘从旁罥。

待得成清阴，方为世人羡。画手知姓谁，拂拭好东绢。

写此岁寒姿，爽气满庭院。不记少小时，插株泥样贱。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。